PATVIRTINTA

Lietuvos Respublikos kultūros ministro

2005 m. spalio 17 d. įsakymu Nr. ĮV-417

(Lietuvos Respublikos kultūros ministro

2015 m. sausio 15 d. įsakymo Nr. ĮV- 35 redakcija)

GERIAUSIO METŲ KULTŪROS CENTRO PREMIJAVIMO NUOSTATAI

I SKYRIUS

BENDROSIOS NUOSTATOS

1. Geriausio metų kultūros centro premijavimo nuostatai (toliau – nuostatai) reglamentuoja premijų skyrimo tikslą, dydį, siūlomų kandidatų šioms premijoms gauti dokumentų pateikimo bendruosius reikalavimus, premijų skyrimo tvarką.

2. Premijų tikslas – skatinti kūrybingą kultūros centrų veiklą, įvertinant geriausius kultūros centrų pasiekimus ir darbus.

3. Premijos skiriamos už paskutiniųjų 5 metų aktyvią, kūrybingą, novatorišką veiklą, puoselėjant etninę kultūrą, mėgėjų meną, kuriant menines programas, plėtojant švietėjišką (edukacinę), pramoginę veiklą, tenkinant bendruomenės kultūrinius poreikius ir organizuojant profesionalaus meno sklaidą.

4. Premijos mokamos iš valstybės biudžeto lėšų. Premijų skaičius – 4. Premijų dydis:

4.1. aukščiausiosios kategorijos kultūros centrui – 80 bazinių socialinių išmokų;

4.2. pirmosios kategorijos kultūros centrui – 64 bazinės socialinės išmokos;

4.3. antrosios kategorijos kultūros centrui arba filialui – 48 bazinės socialinės išmokos;

4.4. trečiosios kategorijos kultūros centrui arba filialui – 32 bazinės socialinės išmokos.

5. Premijos skiriamos kasmet. Kartu su premijomis laureatams įteikiami diplomai, kurių sukūrimu ir pagaminimu rūpinasi Lietuvos liaudies kultūros centras.

**II SKYRIUS**

**DOKUMENTŲ PATEIKIMO BENDRIEJI REIKALAVIMAI**

6. Apie kandidatų siūlymų premijoms gauti priėmimo laiką ir vietą skelbiama Kultūros ministerijos interneto svetainėje [www.lrkm.lt](http://www.lrkm.lt/) kiekvienų metų sausio mėnesį.

7. Kultūros centrus premijoms gauti turi teisę siūlyti savivaldybių administracijos, Lietuvos liaudies kultūros centras, Kultūros centrų taryba, Lietuvos kultūros centrų asociacija, asociacija „Kultūros savivaldos kolegija“, kitos nevyriausybinės organizacijos, kultūros centrai, fiziniai asmenys (toliau – pareiškėjai) iki kiekvienų metų vasario 20 d. Iš vienos savivaldybės gali būti teikiamas vienas kultūros centras.

8. Pareiškėjai Lietuvos liaudies kultūros centrui pateikia šiuos dokumentus:

8.1. kultūros centro registracijos pažymėjimo kopiją;

8.2. steigėjo sprendimo apie kategorijos suteikimą kultūros centrui kopiją. Tuo atveju, kai premijai gauti teikiama neakredituoto kultūros centro filialo, padalinio ar skyriaus kandidatūra, būtina pateikti kultūros centro parengtą ir kultūros centro steigėjo patvirtintą aiškinamąjį raštą apie kandidato atitikimą kategorijai;

8.3. pastarųjų 5 metų veiklos, apibūdintos šių nuostatų 3 punkte, pristatymą;

8.4. studijų, būrelių, mėgėjų meno kolektyvų, veikiančių kultūros centre, sąrašą, nurodant mėgėjų meno kolektyvų kategorijas;

8.5. kultūros ir meno darbuotojų sąrašą, kuriame būtų nurodytas jų išsilavinimas, kvalifikacija bei suteikta kvalifikacinė klasė;

8.6. dvi rekomendacijas. Tuo atveju, kai premijai prisistato pats kultūros centras arba jį teikia ne steigėjas, būtina steigėjo rekomendacija.

**III SKYRIUS**

**PREMIJŲ SKYRIMO TVARKA**

9. Kultūros ministerijai pateiktus dokumentus premijai gauti svarsto vertinimo komisija (toliau vadinama – komisija). Jei pateikti dokumentai neatitinka šių nuostatų 8 punkto reikalavimų, jie nesvarstomi.

10. Komisiją sudaro 7 nariai. 3 komisijos narius deleguoja kultūros ministras, 2 – asociacija „Kultūros savivaldos kolegija“, 2 – Lietuvos kultūros centrų asociacija. Komisijos sudėtį dvejiems metams tvirtina kultūros ministras.

11. Komisijos darbą organizuoja ir techniškai aptarnauja Lietuvos liaudies kultūros centras.

12. Komisija darbą organizuoja remdamasi jos patvirtintu darbo reglamentu ir vertinimo kriterijais.

13. Komisija apsvarsto pretendentų premijai gauti dokumentus ir iki kovo 15 d. pateikia išvadas kultūros ministrui. Komisija turi teisę įvertinti kultūros centro veiklą ir materialinę bazę vietoje.

14. Premijas įsakymu skiria kultūros ministras, įvertinęs komisijos išvadas.

15. Premijas teikia Kultūros ministerija kartu su Lietuvos liaudies kultūros centru kultūros centruose, kuriems yra skirtos premijos.

16. Aukščiausiosios ir pirmosios kategorijos kultūros centrai vertinami be filialų, struktūrinių padalinių ar skyrių.

17. Kultūros centrų filialams, padaliniams ar skyriams gali būti skiriamos antrosios ar trečiosios kategorijos premijos tuo atveju, jeigu jie atitinka antrosios ar trečiosios kategorijos kultūros centrams keliamus reikalavimus.

18. Vertinimo komisija gali siūlyti kultūros ministrui neskirti premijos, jeigu pateiktų kandidatų veikla neatitinka šių nuostatų 3 punkte nurodytų kriterijų.

**IV SKYRIUS**

**BAIGIAMOSIOS NUOSTATOS**

19. Kandidatai, kuriems nepaskirta premija, gali būti pakartotinai teikiami premijai gauti kitais metais. Tokiu atveju teikimas turi būti papildomas pastarųjų metų veiklos aprašymu.

20. Kita premija tam pačiam kultūros centrui gali būti skiriama ne anksčiau, kaip po 5 metų.

21. Premijų svarstymo ir skyrimo dokumentai saugomi Lietuvos liaudies kultūros centro archyve teisės aktų nustatyta tvarka.

\_\_\_\_\_\_\_\_\_\_\_\_\_\_